SK Úradný vestník Európskej únie C 138/37

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 138/11

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„HOFER RINDFLEISCHWURST“

ES č.: DE-PGI-0005-0722-10.10.2008

CHZO ( X ) CHOP ( )

1. Názov:

„Hofer Rindfleischwurst“

2. Členský štát alebo tretia krajina:

Nemecko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.2: Mäsové výrobky

3.2. Opis výrobku, na ktorý sa vzťahuje názov uvedený v bode 1:

Saláma Hofer Rindfleischwurst je roztierateľná surová saláma. Saláma Hofer Rindfleischwurst má pozdĺžny tvar. Roztierateľná masa sa plní do umelého čreva (celofánu), pričom sa používajú črevá s priemerom 40 mm až 55 mm. V závislosti od priemeru má saláma Hofer Rindfleischwurst ako kusový výrobok dĺžku maximálne 50 cm a podľa veľkosti hmotnostné rozpätie od 150 do 800 gramov. Pokiaľ ide o intenzitu farby salámy Hofer Rindfleischwurst, mäso je výrazne, ale príjemne sfarbené do červena.

Saláma Hofer Rindfleischwurst sa vyznačuje typickou, jemne aromatickou chuťou, ktorú zvýrazňuje ľahká korenistá príchuť. Údením studeným dymom z bukového dreva získava saláma Hofer Rindfleischwurst príjemnú údenú vôňu.

Saláma Hofer Rindfleischwurst je jemne mletá, roztierateľná surová saláma, ktorá je charakteristická svojou sviežosťou. Svoju jedinečnú chuť a osobitnú arómu si zachováva dva až tri dni, a preto nie je vhodná na dlhšie skladovanie.

Ako vákuovo balený tovar má saláma Hofer Rindfleischwurst o čosi dlhšiu trvanlivosť, a to minimálne do 10 dní. Vákuovo balená saláma Rindfleischwurst sa však musí skladovať v chlade.

Ako ďalšie kritériá kvality musí mať saláma Hofer Rindfleischwurst stabilné začervenanie, charakteristickú roztierateľnosť a rovnomernú konzistenciu.

Keďže na výrobu salámy Hofer Rindfleischwurst sa ako základná surovina používa chudé hovädzie mäso, má tento výrobok vysoký podiel mäsa bez spojivového tkaniva v mäsových bielkovinách. Tento podiel nesmie v prípade salámy Hofer Rindfleischwurst predstavovať menej ako 10 %. Z analýz uskutočnených na neutrálnej kontrole prevádzky a kvality špecializovaných predajní mäsa v bavorských mäsiarstvach (Neutralen Betriebs- und Qualitätsprüfung für Fleischerfachgeschäfte im bayerischen Fleischerhandwerk – NBQP) vyplynuli pre salámu Hofer Rindfleischwurst ako technické vlastnosti nasledujúce analytické hodnoty: obsah vody sa pohybuje v hodnotách od 50 % do 55 %, obsah tuku od 25 % do 30 %. Podiel bravčového mäsa a slaniny dosahuje maximálne 30 %.

Ako prísada sa používa najmä dusitanová soliaca zmes a ako ďalšia prídavná látka na dosiahnutie červenej farby kyselina askorbová. Podiel týchto prídavných látok predstavuje v prípade dusitanovej soliacej zmesi 2,5 % a v prípade kyseliny askorbovej (prídavná látka na dosiahnutie červenej farby) 0,5 %. Ako základné koreniny sa pri výrobe pridávajú soľ a jemne mleté korenie. Na zjemnenie chuti a nadobudnutie charakteristickej príchuti je možné v malom množstve použiť aj ďalšie zmesi korenia.

3.3. Suroviny (len pre spracované poľnohospodárske výrobky):

Pre bezpečnú výrobu salámy Hofer Rindfleischwurst má mimoriadny význam kvalita mäsa a tuku. Uprednostňuje sa mäso z dospelých, starších jatočných zvierat. Jeho výhodou je intenzívna farba mäsa a jeho zrelosť. Na spracovanie sa používa hovädzie a bravčové mäso. Mäso z mladého hovädzieho dobytka sa preto na výrobu salámy Hofer Rindfleischwurst nepoužíva. Základnou surovinou na výrobu salámy Hofer Rindfleischwurst je hovädzie mäso bez tukových tkanív a šliach triedy R I (podiel 2/3) a bravčová slanina triedy S VIII (podiel 1/3). Pridávanie malého množstva bravčového mäsa triedy S I spolu so slaninou je možné, využíva sa však menej často.

Použité hovädzie mäso pochádza prevažne z kráv, zriedka z býkov. Ako porciované mäso je potrebné uviesť hovädzie stehná, pričom obsah tuku predstavuje približne 5 %. V prípade, že sa použije bravčové mäso, toto mäso pochádza z bravčového stehna s obsahom tuku približne 4 %. Obsah tuku v použitej slanine dosahuje približne 70 %.

Saláma Hofer Rindfleischwurst sa vyznačuje svojou kvalitou a sviežosťou. Na výrobu salámy Rindfleischwurst sa používa výlučne čerstvé jatočné mäso. Vo výrobnom procese tak neprichádza do úvahy žiadne prezreté, zvesené alebo hlboko zmrazené mäso.

3.4. Krmivo (len pre výrobky živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Saláma „Hofer Rindfleischwurst“ sa vyrába v zemepisnej oblasti.

3.6. Osobitné pravidlá pre krájanie, strúhanie, balenie atď.:

—

3.7. Osobitné pravidlá pre označovanie:

—

4. Stručné vymedzenie zemepisnej oblasti:

Mesto Hof a okres Hof.

5. Súvislosť so zemepisnou oblasťou:

5.1. Špecifickosť zemepisnej oblasti:

Saláma Hofer Rindfleischwurst má v ohraničenej zemepisnej oblasti viac ako 50-ročnú tradíciu.

Od roku 1950 začal mäsiar Hans Millitzer po prvýkrát v meste Hof vyrábať salámu z chudého hovädzieho mäsa. V tejto tradícii pokračoval jeho bývalý spoločník Gottfried Rädlein, ktorý vyrábal salámu Hofer Rindfleischwurst od roku 1962 do roku 1993 vo svojej vlastnej prevádzke v meste Hof a preslávil ju ďaleko za hranicami mesta.

Dopyt bol taký veľký, že Gottfried Rädlein týždenne spracoval na túto salámu až 15 zadných hovädzích štvrtiek (hovädzie stehno) a hovädziu salámu vyrábal čiastočne aj počas víkendov a sviatkov podľa svojho špeciálneho receptu. Saláma z hovädzieho mäsa bola ako jemná roztierateľná surová saláma jedinečným čerstvým výrobkom, na základe čoho si dva až tri dni zachováva svoju osobitnú chuť a charakteristickú arómu. Saláma Hofer Rindfleischwurst je mimoriadne chudý a stráviteľný výrobok, ktorý svojho času dokonca odporúčali lekári na trávenie.

Výrobou salámy Hofer Rindfleischwurst sa neskôr začali zaoberať aj ďalší mäsiari v danom regióne, ktorí sa takisto snažili vyrábať a ponúkať salámu Hofer Rindfleischwurst ako tradičný výrobok. V januári 1993 previedol Gottfried Rädlein svoje mäsiarstvo na renomované mäsiarstvo Albert Schiller v meste Hof, ktoré až dodnes vyrába salámu Hofer Rindfleischwurst podľa receptúry Gottfrieda Rädleina. Na žiadosť vtedajšieho hlavného majstra cechu mäsiarov mesta Hof bola saláma Hofer Rindfleischwurst v roku 1993 zaradená do spolkových usmernení Nemecka pre mäso a mäsové výrobky podľa usmernenia č. 2.2120.1.

5.2. Špecifickosť výrobku:

Saláma Hofer Rindfleischwurst je výrobok vysokej kvality a charakteristickej chuti, ktorý je známy ako regionálna špecialita najmä v meste Hof a v okrese Hof a ktorý má dobrú povesť. Je veľmi obľúbená a žiadaná nielen u domáceho obyvateľstva, ale vysoko si ju cenia aj zahraniční hostia a návštevníci. O jej význame a popularite svedčí aj prijatie do usmernení nemeckého potravinového kódexu.

Saláma Hofer Rindfleischwurst bola ocenená a odmenená aj na rôznych súťažiach. Na každoročnej kontrole kvality, ktorú uskutočňuje Zväz mäsiarov Bavorska, sa zúčastňujú mäsiarstva z danej zemepisnej oblasti, na ktorú posielajú aj salámu Hofer Rindfleischwurst. V uplynulých rokoch bol tento prémiový výrobok vždy ocenený zlatou alebo striebornou medailou. To isté platí aj pre výsledky dosiahnuté v rámci kontroly kvality Nemeckého potravinárskeho združenia (Deutschen Lebensmittelgesellschaft – DLG) na spolkovej úrovni. V rámci výstavy, ktorá sa naposledy konala v apríli 2009 v Hornom Fransku v meste Hof, sa uskutočnila verejná ochutnávka salámy, pričom miestne médiá podrobne informovali o saláme Hofer Rindfleischwurst ako o vynikajúcej regionálnej pochúťke.

5.3. Príčinná súvislosť medzi zemepisnou oblasťou a akosťou alebo znakmi výrobku (v prípade CHOP) alebo špecifickou akosťou, povesťou alebo inou vlastnosťou výrobku (v prípade CHZO):

V prípade salámy Hofer Rindfleischwurst ide o typický výrobok regiónu Hof. Má v ňom svoj pôvod a v rámci viac ako 50-ročnej tradície sa vyrába v miestnych prevádzkach podľa špeciálnej receptúry a technológie. Popularita a dobré meno tohto výrobku preto do veľkej miery spočívajú v jeho pôvode v ohraničenej zemepisnej oblasti.

Odkaz na zverejnenie špecifikácie:

[článok 5 ods. 7 nariadenia (ES) č. 510/2006]

Vestník ochranných známok 16 z 18.4.2008, časť 7a-aa, s. 31 817

(http://register.dpma.de/DPMAregister/geo/detail.pdfdownload/106)

(1) Ú. v. EÚ L 93, 31.3.2006, s. 12.